ས་རྗེ་སྐུ་མཆེད་རྣམ་པ་གསུམ་གྱིས་རེ་རེ་ཕྱག་བཞེངས་གནང་ཞིང་བདག་གིར་གནང་བ་ནི་བཀའ་དྲིན་ཟླ་མེད་པའི་བསྟན་པའི་ཁུར་བསྣམས་པར་སྣང་ཞིང་། བདག་གིས་ཀྱང་འབད་ནས་དེ་དག་གི་ལུང་ལེགས་པར་ཐོབ་བོ། །དེར་དངུལ་གདུང་གི་ལས་ཀ་ཡང་མཐར་ཕྱིན་ནས་སྐུ་གདུང་ཡིད་བཞིན་ནོར་བུ་དབང་གི་རྒྱལ་པོ་ཉིད་ཀྱང་སྤྱན་དྲངས་ཏེ་སྔོན་བཀས་བཅད་པའི་དགོངས་དབྱིངས་བཞིན་དུ་བཞུགས་སུ་གསོལ་ཞིང་། ཆབ་སེར་ལས་བསྒྲུབས་པའི་སྟོན་པ་འཇམ་དབྱངས། བྱམས་པ་རྣམས་ཀྱི་བར་སྐུ་སྟོང་རྭ་རེ་བཏབ་པ་ཡང་སྐུ་གདུང་གི་མཐར་གསེར་དངུལ་གྱི་ན་བཟའ་དང་བཅས་པ་བཞུགས་ཤིང་། གཞན་གཟུངས་དང་། སངས་རྒྱས་ཀྱི་རིང་སྲེལ་སོགས་ནང་བཞུགས་དཔག་ཏུ་མེད་པ་དང་། སྔར་བཀའི་རྗེས་གནང་མཛད་པའི་ལུགས་ལྟར་རྟེན་ལི་མ་ཁྱད་པར་འཕགས་པ་དག་ཀྱང་བཀྲ་ཤིས་སྒོ་མངས་ཀྱི་སྒོ་སོ་སོ་བ་དག་ཏུ་བཀོད་ཅིང་། ལྷག་པར་བལ་པོ་མ་ཎི་པཱ་ལས་བལ་པོ་ཉིད་ནས་བསྒྲུབས་ཏེ། སྤྱན་རས་གཟིགས་བཅུ་གཅིག་ཞལ་ཕྱག་སྟོང་དང་ལྷན་ཅིག་ཕུལ་བའི་བདེ་མཆོག་ཞལ་བཞི་ཕྱག་བཅུ་གཉིས་པ་བལ་འབུམ་སྡེ་ན་ལེགས་གྲགས་ཆོད་པ་དེ་དངུལ་གདུང་གི་བུམ་སྒོའི་ཐད་ཆེ་ཆུང་གི་སྒོར་བཞུགས་སུ་གསོལ། དེར་ཐུགས་སྲས་ཞལ་སློབ་རྣམས་ཀྱིས་རབ་གནས་བརྟན་བཞུགས་ཀྱང་ཕུལ། ས་སྐྱོང་ཆེན་པོ་མིའི་དབང་པོ་ཁུ་དབོན་བློན་འབངས་དང་བཅས་པས་ཀྱང་བཀྲ་ཤིས་དགའ་སྟོན་རྒྱ་ཆེར་སྤེལ་ཞེས་ཡོངས་སུ་གྲགས་སོ། །གང་གི་འཕྲིན་ལས་སྲིད་པ་ཇི་སྲིད་པ། །མི་ཉམས་ལྷག་པར་སྤེལ་བའི་ཕན་དགོངས་ཅན། །པཎ་ཆེན་ཞལ་ལས་གདམས་པའི་ཆབ་རྒྱུན་གྱིས། །ཡོངས་སྨིན་ཁྱོད་ཐུགས་རྗེས་སྤྲུལ་འཕགས་པའི་ཚོགས། །ཀུན་དགའ་(གཏིང་སྐྱེས་པ་)རྒྱལ་མཚན་ཆོས་ཀྱི་ཁྲི་ལ་བཞུགས། །ཀུན་དགའ་(བྲག་དམར་བ་)ཚེ་འཕེལ་ཟབ་ཆོས་འཁོར་ལོ་བསྒྱུར། །བློ་གྲོས་(གློ་བོ་པ་)རྒྱལ་མཚན་ཆོས་ཀྱི་རྗེ་བོའི་ཚུལ། །རྣམ་རྒྱལ་(གུ་གེ་པ་)དཔལ་བཟང་ཆོ་རིགས་བཙུན་པའི་ངང་། །ཆོས་(མི་ཉག་)གྲགས་དཔལ་བཟང་ཆེ་དགུའི་གཙུག་ན་མཐོ། །རིན་ཆེན་(ཚལ་པ་)རྒྱལ་མཚན་མཁས་བཙུན་བཟང་པོར་གྲགས། །སངས་(ཕྲ་ཕུ་བ་)རྒྱས་བཟང་པོ་རིགས་པ་སྨྲ་བའི་མཆོག །མཁས་(ཁང་གསར་གྲྭ་ཚང་གི་)པ་མགར་ཚ་ཕྱོགས་ཀྱི་བློ་གསལ་སྐྱོང་། །ལྷ་ཡི་བཙུན་(སློབ་དཔོན་པ་)པ་ཉིད་ཀྱི་ཐུགས་མཚོར་ཐིམ། །ལྷུན་གྲུབ་(སློབ་དཔོན་ཉང་དམ་པ་)དཔལ་བཟང་གྲུབ་སྤྱོད་ལྷུག་པར་སྟོན། །སངས་རྒྱས་(སློབ་དཔོན་ནངས་པ་)བློ་གྲོས་རིགས་པའི་རལ་གྲི་འཕྱར། །གྲགས་(སྣར་ཐང་སློབ་དཔོན་)པ་བཟང་པོ་མངོན་པའི་སྡེ་སྣོད་འཛིན། །བསོད་(བྲག་དཀར་བ་)ནམས་རྒྱལ་མཚན་ཡོངས་ཀྱིས་སྲིད་ཞུའི་དང་། །ཀུན་དགའ་(གསེར་གླིང་པ་)བཀྲ་ཤིས་སྒྱུ་ལུས་རྨི་ལམ་འབྱོངས། །ངག་དབང་(གླང་ཐང་གྲུབ་རྒྱལ་བ་)ཆོས་རྒྱལ་སྤྱན་སྔའི་མཚན་དཀར་ཞེས། །རྗེ་དབོན་ཤཱཀ་རྒྱན་ངེས་མེད་ཆོས་ལ་དགེས། །ཁ་ཆར་(པུ་རངས་པ་)མཁན་པོ་ཞི་དུལ་མཐོང་བས་མཛེས། །བྱམས་(གློ་བོ་པ་)གླིང་མཁན་པོ་སྨྲ་བ་མཁས་པའི་མཆོག །བྲག་(གློ་བོ་པ་)དཀར་མཁན་པོ་ཉིད་ལ་དད་པའི་ཕུལ། ། (མངའ་རིས་ཕྱིར་)དབུ་ལེགས་མཁན་པོ་ལུགས་གཉིས་ཕ་མཐར་སོན། ། (རྗེ་བཙུན་)ཀུན་དགའ་མཆོག་གྲུབ་སྟོང་ཉིད་སྙིང་རྗེའི་སྐུ། །གཞོན་(སྤྱང་ལུང་པ་)ནུ་ཆོས་གྲུབ་དམན་འགྲོ་ཡོངས་ལ་བརྩེ། །བློ་གྲོས་(པུ་རངས་ཆོས་གྲུབ་པ་)རྣམ་རྒྱལ་ཐུགས་རྗེ་ཆེ་ལྡན་པ། །ཤེས་རབ་(གློ་བོ་ཀ་རག་པ་)དཔལ་འབྱོར་སྙིང་རྗེའི་ཉམས་ཀྱིས་མྱོས། །རྣམ་འབྱོར་དབུས་སྨྱོན་གྲུབ་(ཀུན་དགའ་བཟང་པོ་)པའི་ས་ལ་བཞུགས། །དབུ་(བསོད་ནམས་རྒྱལ་)ལེགས་གྲུབ་ཆེན་ཉམས་རྟོགས་མངོན་དུ་གྱུར། །དགའ་མོ་(འཕན་ཡུལ་བ་)ཆོས་མཛད་རྟོགས་པའི་དོན་རྒྱུད་འཛིན། །ནམ་(ཁོག་ལུང་)མཁའ་རབ་གསལ་སྒྲུབ་པའི་རྒྱལ་མཚན་འཛུགས། །བློ་གྲོས་བཟང་(མཁར་རྩེ་སྤྱང་ར་བ་)པོ་རིག་པའི་ངར་སྒྲ་སྒྲོག །རྡོ་རྗེ་རྒྱལ་(ཉང་སྟོད་རྩེ་ཆེན་པ་)པོ་སྐད་གཉིས་ཟུང་སྦྱོར་ངོམས། །དོན་ཡོད་(གཉལ་བ་གློ་བོ་པ་)གྲུབ་པ་གཞུང་ཚིག་བློ་ནས་བཤོར། །ཡེ་ཤེས་ལྷུན་གྲུབ་(ཕུལ་བྱུང་བ་)གདན་སའི་ལས་གཏེར་འཛིན། །རབ་(མང་དཀར་བ་)གསལ་ཟླ་མགོན་དབང་བརྒྱའི་ཕྲིན་བསྒྱུར་མཁན། །ཐུགས་(མུས་པ་)རྗེ་དཔལ་བ་བཟླས་བརྗོད་དག་ལ་བརྩོན། །དཀོན་མཆོག་(མུས་རམ་པ་)གྲགས་པ་ཆོས་སྒོ་སྣ་ཚོགས་འཆད། །རིན་ཆེན་བཀྲ་(བསམ་གྲུབ་རྩེ་པ་)ཤིས་རིགས་ལྡན་ཆོས་བརྒྱུད་སྤེལ། །དཀོན་མཆོག་(ཕུ་ཆུང་ཀ་བཅུ་ལ་)རྒྱལ་མཚན་འཕྲིན་ལས་མཁའ་དང་མཉམ། །ཤེས་(སྣར་ཐང་མཁན་པོ་)རབ་དཔལ་ལྡན་གནས་བརྟན་སྤྲུལ་པར་གྲགས། ། (ར་མོ་ཆེ་པ་)ཡོན་ཏན་ཆོས་འཕེལ་དབུ་ཚད་སྦྱངས་པའི་དཔེ། ། (སྡེ་བདུན་པ་)དབང་ཕྱུག་རྒྱལ་མཚན་ཕྲིན་ལས་དར་རྒྱས་ཆེ། །སངས་(ཆུ་འདུས་པ་)རྒྱས་འོད་ཟེར་འཆད་ཉན་ངེད་ལ་གཤེགས། །ཕྱོགས་ལས་རྣམ་རྒྱལ་བསྟན་ཕྱིར་འོད་ཞུར་ཡལ། །རྡོ་རིངས་ཀུན་སྤངས་ཆོས་སྐྱོང་བྲན་དུ་འཁོལ། །དབང་(གློ་བོ་པ་)ཕྱུག་དཔལ་བས་རྣམ་སྲས་འཁོར་བཅས་གཟིགས། །རྭ་བ་(འཕྲང་པོ་སེང་གེ་སྒང་པ་)མདོ་པས་ཚོགས་བདག་ལས་ལ་འཁོལ། །དོན་ཡོད་རྡོ་རྗེས་(སྡེ་པ་སྒར་པ་)ཀུ་རུ་ཀུལླེ་འགྲུབ། །འཁོན་གྱི་(ཤཱཀྱ་རྒྱལ་མཚན་)གདུང་བརྒྱུད་མཁའ་དབྱིངས་ཉི་ལྟར་གསལ། །ཚོགས་པའི་མཁན་བརྒྱུད་གསེར་རིའི་ཕྲེང་ལྟར་(མཁན་ཆེན་བློ་བརྟན་པ། མཁན་ཆེན་ལྷུན་གྲུབ་བཀྲ་ཤིས། མཁན་ཆེན་ལེགས་པ་རིན་ཆེན། མཁན་ཆེན་ཀུན་དགའ་དཔལ་འབྱོར། མཁན་ཆེན་གྲགས་པ་རྒྱལ་མཚན། མཁན་ཆེན་རིན་པོ་ཆེ་བཀྲ་ཤིས་རྣམ་རྒྱལ་ཏེ་མཁན་རབས་དྲུག ཆོས་ལུང་མཁན་ཆེན་སངས་རྒྱས་དཔལ་བཟང་པོ། མཁན་ཆེན་ནམ་མཁའ་ལྷུན་གྲུབ། སྟོད་རྭ་བ་སོགས་པ།)བསྒྲིགས། །གཟུར་(གླིང་སྨད་མཁན་པོ་ཀུན་དགའ་དཔལ་འབྱོར་སོགས།)གནས་མཁས་སློབ་ཕྱོགས་བཅུའི་རྒྱུ་སྐར་འདྲ། །ཆེ་དགུའི་བུ་སློབ་བསྟོད་ཚིག་རྔ་ཆེན་སྒྲོག །མཚན་སྨོས་པ་འདི་དག་ནི་མཚོན་བྱེད་ཙམ་སྟེ། གང་གི་ཞལ་སློབ། ཡང་སློབ་རྗེས་འཇུག བརྒྱུད་འཛིན་དང་བཅས་པ་ཇི་སྲིད་སངས་རྒྱས་ཀྱི་བསྟན་པའི་རྒྱུན་དང་ལྷན་ཅིག་ཕྲིན་ལས་མཆོག་གི་བྱ་བ་ཆད་པ་མེད་པར་ཆུའི་རྒྱུན་ལྟ་བུར་གྱུར་པ་ཉིད་དོ། །ཞེས་པཎྜི་ཏ་ཆེན་པོ་ཤཱཀྱ་མཆོག་ལྡན་དྲི་མེད་ལེགས་པའི་བློ་གྲོས་ཀྱི་རྣམ་པར་ཐར་པ་ཞིབ་མོ་རྣམ་པར་འབྱེད་པ་ལས། ཕྲིན་ལས་ཀྱི་འཁོར་ལོ་རྒྱུན་མི་ཆད་པའི་སྐབས་ལས་རྗེས་སུ་བསྒྲགས་པའི་རབ་ཏུ་བྱེད་པ་ཉི་ཤུ་རྩ་དྲུག་པའོ།། །། ཡོངས་སུ་རྫོགས་པའི་སྐབས་ལས་བསྒྲགས་པའི་རབ་ཏུ་བྱེད་པ་ཉེར་བདུན་པ། དེ་ལྟར་རྣམ་ཐར་སྔ་མ་གསུམ་གདན་བཀོད་དུ་བྱས་མ་ཟློས་ཤིང་། གང་མ་ཚང་བའི་ཐད་ཁོལ་དུ་ཁ་སྐོང་བགྱིས། རང་རེས་འབད་རྩོལ་དྲག་པོས་པཎ་ཆེན་ཉིད་ཀྱི་ཞབས་ལ་གཏུགས་ཤིང་གསུང་གི་བདུད་རྩི་དངོས་སུ་བཞེས་པའི་སློབ་མའི་མཆོག་བཅུ་གཉིས། ཡང་སློབ་བརྒྱུད་པ་འཛིན་པ་བཞི་སྟེ། དགེ་བའི་བཤེས་གཉེན་བཅུ་དྲུག་གི་དྲུང་དུ་གང་ལས་བརྒྱུད་པའི་དབང་ལུང་གདམས་པའི་སྒོ། ཆོས་ཀྱི་རྒྱལ་པོའི་དཔལ་གྱི་མགུར་ལས་བཀའ་སྩལ་པ་ཕལ་ཆེར་ཐོབ་ཅིང་། དེ་སྐབས་རེ་རེ་ནས་ཀྱང་རྣམ་ཐར་གྱི་ཟུར་མི་འདྲ་བའི་ཆ་ཕྲ་བ་ཐོས་པ་ཀུན་ཀྱང་མ་བརྗེད་པར་བློ་ལ་གཟུངས་སུ་བསྟེན་པ་དག་སོ་སོར་བཀོད། དགུང་ལོ་བརྒྱད་ཅུའི་བར་ལ་ཧོར་ཀོངས་མེད་ཅིང་དབུ་ཞབས་གཏན་མ་ལོག་པ། རྒྱུ་སྐར་འཆར་བའི་གོ་རིམ་ལྟར་བྲིས་པ་འདི་ཡོངས་སུ་རྫོགས་པར་གྲུབ་པའོ།། །།པཎ་ཆེན་ཉིན་བྱེད་དགའ་ལྡན་ནུབ་རིའི་རྩེར། །དགོངས་པ་བསྐྱོད་པོ་སྲིན་བུ་མེ་ཁྱེར་བདག །མ་ལས་བཙས་པས་སྐལ་མེད་བདག་གི་མིག །ཁྱེད་སྐུ་མཐོང་བའི་ཡུལ་དུ་མ་གྱུར་གྲང་། །དད་པའི་སློང་མོས་ཐོས་ལྡན་ཕྱུག་པོའི་སྒོར། །ལོ་རྒྱུས་ཟས་ཀྱི་རྙེད་པ་བསླངས་པའི་ཆ། །རྣ་བའི་སྣོད་དུ་ཅུང་ཟད་ཆགས་པ་དག །གདུང་ཤུགས་བཀྲེས་པའི་ཉམས་ཀྱིས་གཅེས་པར་བཟུང་། །གྲོག་མཁར་སྦྲང་རྩི་དཔེ་བཞིན་ཕྲ་བའི་དངོས། །རྡུལ་ཕྲན་མ་འདྲེས་བསགས་པའི་ཚིག་སྦྱོར་འདི། །ཆ་ཤས་ཡོངས་སུ་གང་བའི་ཟླ་བ་སྟེ། །རྣམ་ཐར་ཡོངས་ཀྱི་ཚིག་དོན་ཀུ་མུཏ་ཕྱེ། །ཤིན་ཏུ་བློ་དམན་ཉམས་ཆུང་བུང་བའི་སྩལ། །རྣམ་དཔྱོད་གཤོག་སྒྲོ་བསྐྱོད་པའི་སྟོབས་ཞན་ཡང་། །རྣམ་ཐར་པད་ཚལ་རྒྱུ་བའི་རྐང་དྲུག་བདག །ལོ་རྒྱུས་སྦྲང་རྩིའི་བཅུད་ཀྱིས་ལྷག་པར་ཚིམ། །གང་ཡང་རང་གི་བླ་མའི་རྣམ་ཐར་རང་རང་མོས་དད་འདྲེན་བྱེད་གང་། །གང་ཡང་མཛད་པའི་ལེགས་བྱས་རྒྱ་ཆེན་རྒྱ་མཚོའི་ནོར་བུ་ནོར་མཆོག་གང་། །གང་ཡང་བརྗོད་པས་ཟད་པར་མི་ནུས་མི་ཟད་གཏེར་གྱི་བུམ་བཟང་གང་། །གང་ཡང་སྔགས་འོས་ཡོན་ཏན་རྒྱན་ཕྲེང་སྙན་ཚིག་ཕྲེང་དུ་དངར་བ་གང་། །འདི་ལྟར་དམ་པའི་མཛད་པའི་ཆ། །ལེགས་བརྗོད་བསོད་ནམས་གཟུགས་མཆིས་ན། །ལྷུན་པོའི་སྤོ་ལས་ཡོངས་རྒལ་ཏེ། །གླིང་བཞིའི་ཁྱོན་དུ་ཚུད་པ་མིན། །ཕལ་ཚིག་དཀྱུས་སུ་བྲིས་པ་དང་། །བློ་དམན་སྐྱེ་བོས་གོ་ཆེད་དེ། །མ་བསྡམས་བླུན་ངོར་བརྗོད་པ་ན། །སྨྲ་པོ་རང་ཉིད་ཕྱུགས་དང་མཚུངས། །སྙན་ངག་སྡེབས་ལེགས་མངོན་བརྗོད་ལང་ཚོ་མ། །རིག་གནས་མཁྱེན་པའི་ཡིད་ཀྱི་འདོད་འཇོ་བ། །རྣར་སྙན་བརྗོད་ཚིག་རབ་གཙང་དག་པའི་ངག །མཁས་མང་ཡིད་ཀྱི་ཤིང་རྟ་འདྲེན་བྱེད་ཡིན། །ཚིག་གྲོགས་མ་ཉམས་དོན་བཟང་ལྗེན་པ་ཅན། །སྨྲ་བ་པོ་གང་བླུན་པོ་ལས་འདས་མོད། །ཡི་གེའི་སྣང་བ་སྤྲོ་བྱེད་རྨོངས་པ་བདག །ནམ་ཡང་རང་ཉམས་མཁས་པའི་ཁེངས་པ་བྲལ། །ཅུང་ཟད་ལས་དཀར་དག་པས་ཡིད་བསྐུལ་ནས། །ཆོས་ཕྱིར་དཀའ་བའི་ཁུར་བསྐྱེད་ཕྱོགས་མཐའ་ཉུལ། །རྙེད་གྲགས་ཁྱད་གསད་ཁྱོད་ཞབས་བསྟེན་པའི་བཤེས། །གང་དག་ཞལ་སྒོར་དབང་ལུང་གདམས་པ་ནོད། །ཕྱོགས་མེད་ཕྱོགས་བྲལ་ཕྱོགས་འཛིན་བཏང་བའི་བློ། །ཕྱོགས་མཐོང་ཕྱོགས་གཅིག་སྨྲ་བའི་ཕྱོགས་བྱོལ་ནས། །ཕྱོགས་བཅུ་ཕྱོགས་ཀྱི་བཤེས་གཉེན་ཕྱོགས་གཏོགས་ལ། །ཕྱོགས་ཙམ་ཕྱོགས་མཚུངས་ཕྱོགས་ལས་རྣམ་པར་རྒྱལ། །ཁྱོད་ཀྱི་གསུང་གི་ཟེགས་མ་ཕྲ་མོ་ཡང་། །ཁྱོད་ལ་རྗེས་བསམས་འབད་པས་ལེགས་བཙལ་ཏེ། །ཁྱོད་ཀྱི་རྗེས་སློབ་ཡོངས་ལ་ཕན་བསྐྱེད་ཕྱིར། །ཁྱོད་ཀྱི་བསྟན་པའི་ཁུར་ཆེན་སྙིང་ནས་བླངས། །ཀྱེ་མ་སྙིགས་མའི་དབང་གྱུར་པས། །རང་བློས་གཞལ་ནས་ཀླན་ཀ་སྒྲོག །ཕྱོགས་འཛིན་རབ་རིབ་མིག་ལྡོངས་པས། །ཇི་བཞིན་མཐོང་བའི་ཡུལ་མ་གྱུར། །འདི་ན་གྱ་ཚོམ་སྤྱོད་པའི་འགྲོས་ཅན་འཇིག་རྟེན་ལས་སྣང་མཆོར་ཆས་མཁན། །ཆོས་ལྟར་བཅོས་པའི་ཚུལ་གྱིས་རབ་དྲེགས་ཚིགས་སྒྲས་བསྟན་པ་འཛིན་བརྩོན་ཞིང་། །བསླབ་གསུམ་རྒྱན་གྱིས་ཆོག་པར་མི་འཛིན་འབད་པའི་ལས་རོ་བ། །བསྟན་པའི་མིག་རྐྱེན་དམན་པར་གྱུར། །གང་སྙིང་ནས་སྙིང་རྗེའི་ཡུལ་ཉིད་ལགས། །ཤཱཀྱའི་བསྟན་འཛིན་མཆོག་འདིའི་དགོངས་པའི་དབྱིངས། །ཚུལ་ལྡན་མང་ཐོས་སྤོང་བ་ལྷུར་ལེན་པ། །རབ་དུལ་ཞི་ཞིང་གསོང་པོར་སྨྲ་བ་ཅན། །ཆོས་བརྒྱད་བྲལ་གང་ཁྱོད་ཀྱི་རྗེས་སློབ་ཡིན། །ཡོངས་རྫོགས་བསྟན་པའི་གཞུང་ལུགས་མ་ལུས་པ། །གཟིགས་པ་རྒྱ་ཆེན་རང་གཞན་མ་འདྲེས་ཕྱེད། །ལུང་རིགས་དག་པའི་སྒྲོན་མ་འཛིན་པ་ཅན། །ཀློག་པ་པོ་དེ་ཁྱོད་ཀྱིས་བསྔགས་པའི་ཡུལ། །ངེས་འབྱུང་ཡིད་ཅན་ངུར་སྨྲིག་གོས་ཅན་དག །རི་དྭགས་དམན་པ་ཇི་བཞིན་བས་མཐར་གནས། །འཚོ་བ་དག་ཅིང་ཅི་ཡང་མེད་འཆང་བའི། །སྤོང་བ་པ་དེས་ཁྱོད་ཀྱི་ཞབས་པད་བསྟེན། །མདོ་དང་ཚིག་དོན་ཟུང་འབྲེལ་འཆད་པའི་ངག །ཁུངས་ལྡན་བརྒྱུད་པའི་སྲོལ་བརྒྱ་འབྱེད་མཁས་པའི། །ཆོས་འཁོར་སོ་སོའི་གྲངས་ངེས་མ་འདྲེས་པར། །ལེགས་རྟོགས་གང་དེ་ཁྱོད་ཀྱི་བསྟན་འཛིན་ཡིན། །དེ་ལྟར་ཡང་ཡང་རྗེས་ལས་གང་བརྩམས་ནས། །མང་དུ་བརྗོད་ལ་དགེ་ཚོགས་ཅི་མཆིས་པས། །མཐའ་ཡས་འགྲོ་བའི་ལས་སྒྲིབ་ཀུན་སྦྱངས་ནས། །ཆོས་ཀྱི་རྒྱལ་པོ་ཁྱོད་དང་མཚུངས་གྱུར་ཅིག །ཅེས་པཎྜི་ཏ་ཆེན་པོ་ཤཱཀྱ་མཆོག་ལྡན་དྲི་མེད་ལེགས་པའི་བློ་གྲོས་ཀྱི་རྣམ་པར་ཐར་པ་ཞིབ་མོ་རྣམ་པར་འབྱེད་པ་ལས། ཡོངས་སུ་རྫོགས་པའི་སྐབས་ལས་བསྒྲགས་པའི་རབ་ཏུ་བྱེད་པ་ཉེར་བདུན་པའོ།། །།དེ་ལྟར་པཎ་ཆེན་རིན་པོ་ཆེའི་སྐུ་ཆེ་བའི་ཡོན་ཏན་ཞིབ་མོར་བྲིས་པའི་རབ་བྱེད་ཉེར་བདུན་པ་འདི་ཡང་མ་བྱོན་པའི་སངས་རྒྱས་གསུམ་པ་ཁ་ཆེ་པཎ་ཆེན་ཤཱཀྱ་ཤྲཱིའི་གདན་སེང་གེའི་ཁྲི་ལ་མངོན་པར་རབ་ཏུ་མཐོ་བ། སྐྱེ་མེད་རང་གསལ་ཆོས་དབྱིངས་གདོད་མའི་མགོན་པོ་མངོན་སུམ་དུ་གཟིགས་པའི་མཁན་ཆེན་རིན་པོ་ཆེའི་ཞལ་སྔ་ནས་ཀྱིས་བཀས་བསྐུལ་བའི་དབང་ལས། སྙོམས་ལས་ཀྱི་བགྱི་བ་ཅུང་ཞིག་བསལ་ཏེ། གང་གི་བཀའ་མི་འགོག་པའི་སླད་དུ། གྲོལ་མཆོག་གིས་ཡི་གེར་བཀོད་པ་འདིས། བདག་སོགས་སེམས་ཅན་ཐམས་ཅད་རྒྱལ་བའི་བསྟན་པའི་གཞུང་ལམ་ལ་རྗེས་སུ་འཇུག་པའི་སྐལ་བ་མཆོག་དང་ལྡན་པར་གྱུར་ཅིག། །།མངྒ་ལཾ་བྷ་ཝནྷུ།། །།ཤུ་བྷཾ།། །།